DEĊIŻJONI TAL-KUNSILL
tat-18 ta' Jannar 2005
li tistabbilixxi, skond l-Artikolu 104(8) tat-Trattat li jistabbilixxi l-Komunità Ewropea, jekk ġietx meħuda azzjoni effettiva mir-Repubblika ta' l-Ungerija bi tweġiba għar-rakkomandazzjonijiet tal-Kunsill skond l-Artikolu 104(7) ta' dak it-Trattat
(2005/348/KE)
IL-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 104(8) tiegħu,
Wara li kkunsidra r-rakkomandazzjoni mill-Kummissjoni,
Billi:
(1)
Skond l-Artikolu 104 tat-Trattat, l-Istati Membri għandhom jevitaw defiċits tal-gvern eċċessivi.
(2)
Il-Patt ta’ Stabbilta' u Tkabbir huwa bbażat fuq l-objettiv ta’ finanzi tal-gvern sodi bħala mezz biex jissaħħu l-kondizzjonijiet għall-istabbiltà tal-prezzijiet u għal tkabbir sod u sostenibbli li kapaċi joħloq iktar impjiegi. Il-Patt ta’ Stabbiltà u Tkabbir jinkludi r-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (1), stabbilita fl-Artikolu 104 tat-Trattat sabiex tiffavorixxi l-korrezzjoni fil-pront ta' defiċits eċċessivi tal-gvern ġenerali.
(3)
Ir-Risoluzzjoni ta’ Amsterdam tal-Kunsill Ewropew dwar il-Patt ta’ Stabbiltà u Tkabbir tas-17 ta’ Ġunju 1997 (2) tistieden solennement lill-partijiet kollha, jiġifieri l-Istati Membri, il-Kunsill u l-Kummissjoni, biex jimplimentaw it-Trattat u l-Patt ta’ Stabbiltà u Tkabbir b’mod rigoruż u fil-ħin.
(4)
Bid-Deċiżjoni 2004/918/KE (3) tal-5 ta’ Lulju 2004, il-Kunsill iddeċieda, skond l-Artikolu 104(6) tat-Trattat, li fl-Ungerija jeżisti defiċit eċċessiv.
(5)
Skond l-Artikolu 104(7) tat-Trattat u l-Artikolu 3(4) tar-Regolament (KE) Nru 1467/97, fil-5 ta’ Lulju 2004 il-Kunsill adotta Rakkomandazzjoni lill-awtoritajiet Ungeriżi biex itemmu l-eżistenza ta' defiċit eċċessiv mill-aktar fis possibbli u biex, f’qafas ta’ perijodu medju jieħdu azzjoni biex jiksbu l-objettiv li jitnaqqas id-defiċit għal taħt it-3 % tal-GDP sa’ l-2008 b’mod kredibbli u sostenibbli, skond il-mogħdija għat-tnaqqis tad-defiċit speċifikata fil-programm ta’ konverġenza mressaq mill-awtoritajiet Ungeriżi u endorsjat fl-Opinjoni tal-Kunsill tal-5 ta’ Lulju 2004 dwar dak il-programm (4). Din ir-Rakkomandazzjoni stabbilit it-terminu perentorju tal-5 ta' Novembru 2004 sabiex il-gvern Ungeriż jieħu azzjoni speċifika dwar il-miżuri previsti biex jintlaħaq l-objettiv ta' defiċit ta' 4,1 % tal-GDP. F’din ir-Rakkomandazzjoni il-Kunsill irrakkomanda wkoll lir-Repubblika ta' l-Ungerija sabiex timplimenta b’ ħeġġa l-miżuri previsti fil-programm ta’ konverġenza ta’ Mejju 2004, u b’mod partikolari biex tlesti biex, jekk meħtieġ, iddaħħal iżjed miżuri, bil-ħsieb li tintlaħaq il-mira ta' defiċit tal-gvern ġenerali għall-2004 ta’ 4,6 % tal-GDP. Barra minn hekk, il-Kunsill stieden lill-awtoritajiet Ungeriżi biex jaħtfu kull opportunità biex ikun mgħaġġel l-aġġustament fiskali; jimpenjaw ruħhom biex jagħmlu r-riformi previsti ta’ l-amministrazzjoni pubblika, is-sistemi tas-saħħa u l-edukazzjoni; u biex jiġi żgurat li it-tnaqqis tat-taxxi pjanati kienu jkunu ffinanzjati sew u biex l-implimentazzjoni tagħhom issir bil-kondizzjoni li jintlaħqu l-miri ta' defiċit.
(6)
Skond l-Artikolu 4(2) tar-Regolament (KE) Nru 1467/97, il-Kunsill, meta jqis jekk ittieħditx azzjoni speċifika bi tweġiba għar-rakkomandazzjonijiet tiegħu skond l-Artikolu 104(7) tat-Trattat, għandu jibbaża d-deċiżjoni tiegħu fuq deċiżjonijiet imħabbra pubblikament mill-Gvern ta’ l-Istat Membru konċernat.
(7)
Il-valutazzjoni tad-deċiżjonijiet imħabbra pubblikament meħuda mir-Repubblika ta' l-Ungerija fiż-żmien bejn ir-Rakkomandazzjoni tal-Kunsill skond l-Artikolu 104(7) tat-Trattat u l-iskadenza taż-żmien perentorju stabbilit f’dik ir-Rakkomandazzjoni twassal għall-konklużjonijiet li ġejjin:
-
wara r-Rakkomandazzjoni tal-Kunsill il-gvern Ungeriż adotta numru ta' miżuri oħra. Kienu bbażati fuq in-naħa tan-nefqa u kkontribwew għal tnaqqis sinifikanti fid-defiċit tal-budget ta' l-2004 meta mqabbel ma' dak ta' l-2003 u riorjentazzjoni ta' tkabbir aktar favorevoli u sostenibbli. Madankollu, l-azzjoni meħuda ma kinitx biżżejjed biex tintlaħaq il-mira ta' defiċit tal-budget ta' l-2004 ta' 4,6 % imniżżla fir-Rakkomandazzjoni tal-Kunsill, li mistennija li ma tintlaħaqx b'marġni kbira mhux ħażin.
-
numru ta' miżuri kienu mħabbra fil-Budget ta' l-2005 li huma maħsuba biex ikomplu jnaqqsu id-defiċit tal-budget fl-2005, inkluż pakkett ta' riserva ta' “emerġenza” ta' 0,5 % tal-GDP fil-każ li l-mira ta' l-2005 tinqabeż bil-kbir. Madankollu, mhux se jkunu biżżejjed biex tintlaħaq il-mira ta' defiċit ta' 4,1 % tal-GDP imsemmija fir-Rakkomandazzjoni tal-Kunsill, li wkoll hija mistennija li ma tintlaħaqx b'marġni kbira mhux ħażin.
-
il-miżuri li kienu meħuda s'issa mill-awtoritajiet Ungeriżi mhux se jevitaw devjazzjoni mill-metodu ta' aġġustament ippjanat tal-programm ta' konverġenza ta' Mejju. F'dan il-kuntest, l-impenn kontinwu tal-gvern Ungeriż li d-defiċit eċċessiv ikun korrett sa l-2008 jeħtieġ li jkun imsaħħaħ b'miżuri deċiżivi ta' aktar konsolidazzjoni fiskali u tfitxija aktar determinata ta' riformi strutturali.
(8)
Artikolu 104(8) tat-Trattat jistqarr li meta l-Kunsill jistabbilixxi li ma ttieħdet l-ebda azzjoni effettiva bi tweġiba għar-Rakkomandazzjoni tiegħu skond l-Artikolu 104(7) tat-Trattat, jista' jiddeċiedi li jagħmel pubblika din ir-rakkomandazzjoni. Madankollu, f’konformità mar-Risoluzzjoni tal-Patt ta’ Stabbilità u Tkabbir tal-Kunsill Ewropew, ir-Repubblika ta' l-Ungerija aċċettat li tagħmel pubblika r-rakkomandazzjoni f’Lulju ta’ l-2004,
IDDEĊIEDA KIF ĠEJ:
Artikolu 1
Ir-Repubblika ta' l-Ungerija ma ħadet l-ebda azzjoni effettiva bi tweġiba għar-Rakkomandazzjoni tal-Kunsill tal-5 ta’ Lulju 2004 matul il-perjodu stabbilit f’dik ir-Rakkomandazzjoni.
Artikolu 2
Din id-Deċiżjoni qed tiġi indirizzata lir-Repubblika ta’ l-Ungerija.
Magħmula fi Brussel, nhar it-18 ta' Jannar 2005.